നെഹ്റുവിനോട് എന്തേ ഇത്ര വിരോധം? കേന്ദ്രത്തോടു ശിവസേന മുംബൈ: കേന്ദ്ര വിദ്യാഭ്യാസ മന്ത്രാലയത്തിനു കീഴിലുള്ള ഇന്ത്യന് കൗണ്സില് ഓഫ് ഹിസ്റ്റോറിക്കല് റിസര്ച്ച് ഐസിഎച്ച്ആര് പുറത്തിറക്കിയ പോസ്റ്ററില്നിന്നു മുന് പ്രധാനമന്ത്രി ജവഹര്ലാല് നെഹ്റുവിന്റെ ചിത്രം ഒഴിവാക്കിയതില് വിമര്ശനവുമായി ശിവസേനാ എംപി സഞ്ജയ് റൗത്ത്. നെഹ്റുവിനോട് എന്തിനാണ് ഇത്ര വിരോധമെന്നു ചോദിച്ച റൗത്ത്, കേന്ദ്രത്തിന്റെ ഇടുങ്ങിയ ചിന്താഗതിക്ക് ഉദാഹരണമാണു നടപടിയെന്നും പാര്ട്ടി മുഖപത്രമായ സാമ്നയില് എഴുതിയ പ്രതിവാര പംക്തിയില് കുറ്റപ്പെടുത്തി. ചരിത്ര നിര്മാണത്തിലും സ്വാതന്ത്ര്യസമരത്തിലും യാതൊരു പങ്കുമില്ലാത്തവരാണു സ്വാതന്ത്ര്യസമര വീരന്മാരെ പുറത്തുനിര്ത്തുന്നത്. ഇതു രാഷ്ട്രീയ വൈരാഗ്യമാണ്. ഇതു ശരിയല്ല. അവരുടെ ഇടുങ്ങിയ ചിന്താഗതിയാണ് ഈ നടപടിയിലൂടെ പ്രകടമാകുന്നത്. കേന്ദ്ര നടപടി എല്ലാ സ്വാതന്ത്ര്യസമര സേനാനികള്ക്കും അപമാനകരമാണെന്നും റൗത്ത് വിമര്ശിച്ചു. സ്വാതന്ത്ര്യത്തിനുശേഷം നെഹ്റു സ്വീകരിച്ച നയങ്ങളുടെ പേരില് അദ്ദേഹത്തോട് എതിര്പ്പു പ്രകടിപ്പിക്കാം. എന്നാല് സ്വാതന്ത്ര്യസമരത്തില് അദ്ദേഹത്തിന്റെ പങ്ക് വിസ്മരിക്കാനാവില്ല. എന്താണു നെഹ്റു ചെയ്ത തെറ്റ്? അദ്ദേഹം സ്ഥാപിച്ച സ്ഥാപനങ്ങളെ വിറ്റഴിച്ചാണ് ഇപ്പോള് കേന്ദ്ര സര്ക്കാര് ഇന്ത്യന് സന്പദ്വ്യവസ്ഥയെ മുന്നോട്ടുകൊണ്ടുപോകുന്നതെന്നും സാമ്ന എക്സിക്യുട്ടീവ് എഡിറ്റര് കൂടിയായ റൗത്ത് പരിഹസിച്ചു.